b'\n_START_ARTICLE_\nJanez Ple\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nJanez Ple\xc4\x8dnik, mlaj\xc5\xa1i brat arhitekta Jo\xc5\xbeeta Ple\xc4\x8dnika je ljudsko \xc5\xa1olo in gimnazijo kon\xc4\x8dal v Ljubljani. \xc5\xa0tudij medicine z doktoratom pa je kon\xc4\x8dal leta 1899 na Dunaju, kjer se je tudi specializiral iz patologije in sodeloval pri odkrivanju krvnih skupin, bil nekaj \xc4\x8dasa na prosekturi (prosektura=raztele\xc5\xa1evalnica v bolni\xc5\xa1nici) v \xc4\x8cernovicah (\xc4\x8ce\xc5\xa1ka), v marcu 1905 je postal sodni izvedenec in jetni\xc5\xa1ki zdravnik v Ljubljani ter bil od oktobra 1917 prosektor patoantom v ljubljanski de\xc5\xbeelni bolni\xc5\xa1nici. Ob ustanovitvi ljubljanske univerze je bil 31. avgusta 1919 imenovan za izrednega in 27. januarja 1920 za rednega profesorja patologije. Predaval je anatomijo in bil hkrati prosektor (prosektor=tisti ki secira trupla). Ple\xc4\x8dnik je bil ena klju\xc4\x8dnih osebnosti pri ustanovitvi takrat \xc5\xa1e nepopolne Medicinske fakultete v Ljubljani, bil je trikrat njen dekan (1922/1923, 1932/1933 in 1938/1939) in ve\xc4\x8dkrat prodekan, pomembna pa so tudi njegova prizadevanja za gradnjo nove stavbe Anatomskega in\xc5\xa1tituta. Na ljubljanski Pravni fakulteti je predaval sodno medicino. Ple\xc4\x8dnik je posvetil veliko skrb slovenskemu anatomskemu izrazju, ki ga je bilo treba za zdravni\xc5\xa1ko rabo \xc5\xa1ele uvesti. Sistemati\xc4\x8dno je zbiral ljudske izraze za ozna\xc4\x8devanje organov in telesnih delov, veliko pa jih je poimenoval tudi sam. Del njegove kartoteke z 1.500 gesli je ohranjen v rokopisu. Njegova jezikovna prizadevanja so vidna v Kratkem repititorju anatomije I-IV (1924-1925), ki je sicer prevod iz nem\xc5\xa1kega priro\xc4\x8dnika, odlikuje pa ga izvirno slovensko besedi\xc5\xa1\xc4\x8de. Ple\xc4\x8dnik je bil odli\xc4\x8den u\xc4\x8ditelj in velik prijatelj akademske mladine. Ljubil je naravo in glasbo ter tudi sam dobro igral na klavir._NEWLINE_Njegovo izvirno znanstveno delo je bilo raziskovanje strukture nadledvi\xc4\x8dne \xc5\xbeleze. V mednarodnem strokovnem delu se je uveljavil z modifikacijo pri vlaganju mikroskopskih preparatov v parafin (tatraklorogljika kot vmesnega sredstva). V mese\xc4\x8dniku Mladika je v letih 1927\xe2\x80\x931934 skoraj v vsaki \xc5\xa1tevilki objavljal poljudne \xc4\x8dlanke iz anatomije in fiziologije. To so bila duhovita in \xc5\xbeivljenjsko modra kramljanja strokovnjaka, ki je imel znanje polihistorja, srce pravega \xc4\x8dlovekoljuba, velike \xc5\xbeivljenjske izku\xc5\xa1nje in izredno tenak \xc4\x8dut za bogastvo materinega jezika in lastnosti ljudske govorice._NEWLINE_Medicinska fakulteta v Ljubljani prireja od leta 1970 strokovne in znanstvene sestanke s podro\xc4\x8dja klini\xc4\x8dne patologije, imenovane po njem Ple\xc4\x8dnikov memorial.'